पंजाब के पूर्व CM का पैतृक गांव में अंतिम संस्कार; नड्‌डा, पवार और CM मान भी पहुंचे
Parkash Singh Badal Death Update; Cremation Village Badal | Senior Politicians CM Bhagwant Mann CM manohar Lal Khattar AAP BJP Congress Akali Dal  पंजाब के पूर्व मुख्यमंत्री व अकाली दल के पैट्रन प्रकाश सिंह बादल को आज गांव बादल में अंतिम विदाई दी जाएगी।
पंजाब के पूर्व मुख्यमंत्री प्रकाश सिंह बादल पंचतत्व में विलीन हो गए हैं। पैतृक गांव बादल में गुरुवार को उनका अंतिम संस्कार किया गया। बेटे सुखबीर बादल ने उन्हें मुखाग्नि दी। गांव के श्मशान घाट में जगह कम होने की वजह से उनका उनके ही किन्नुओं के बाग वाले खेत में राजकीय सम्मान के साथ अंतिम संस्कार किया गया।
इससे पहले सुबह घर में पार्थिव देह को अंतिम दर्शनों के लिए रखा गया। यहां भाजपा के राष्ट्रीय अध्यक्ष जेपी नड्‌डा, पंजाब के CM भगवंत मान, गवर्नर बीएल पुरोहित, जम्मू कश्मीर के पूर्व मुख्यमंत्री उमर अब्दुल्ला, NCP चीफ शरद पवार भी शोक जताने पहुंचे।
95 साल के प्रकाश सिंह बादल का मंगलवार रात करीब पौने 8 बजे मोहाली के अस्पताल में निधन हो गया था। उन्हें सांस की तकलीफ के बाद यहां भर्ती कराया गया था। वे पंजाब के 5 बार CM रहे। बादल जीवन में कुल 11 बार विधायक बने। वह एक बार मलोट, 5 बार गिदड़बाहा और 5 बार लंबी विधानसभा सीट से जीते। 75 साल के सियासी जीवन में बादल सिर्फ दो चुनाव 1967 और 2022 में हारे। 
अंतिम विदाई की तस्वीरें...
केंद्रीय मंत्री भी शोक जताने पहुंचे
हरियाणा के INLD नेता अभय चौटाला, केंद्रीय मंत्री सोमनाथ, पूर्व स्वास्थ्य मंत्री सुरजीत जियाणी, कांग्रेसी नेता व पूर्व डिप्टी सीएम ओम प्रकाश सोनी भी बादल परिवार से दुख साझा करने के लिए पहुंचे।
अकाल तख्त साहिब के जत्थेदार ज्ञानी हरप्रीत सिंह, शिरोमणि गुरुद्वारा प्रबंधक कमेटी प्रधान एडवोकेट हरजिंदर सिंह धामी, भाजपा नेता मनजिंदर सिंह सिरसा ने प्रकाश सिंह बादल के पार्थिव शरीर को नमन किया।
वहीं NCP प्रमुख शरद पवार ने भी पहुंच सुखबीर बादल के साथ दुख जाहिर किया। अंतिम संस्कार के मौके पर बड़े सियासी नेताओं के पहुंचने पर सुरक्षा के कड़े बंदोबस्त किए गए।
चंडीगढ़ में PM मोदी भी अंतिम दर्शन करने पहुंचे
इससे पहले, 5 बार पंजाब के CM रहे प्रकाश सिंह बादल की पार्थिव देह को बुधवार को अंतिम दर्शन के लिए चंडीगढ़ के सेक्टर 28 स्थित अकाली दल के ऑफिस में रखा गया। जहां प्रधानमंत्री नरेंद्र मोदी भी अंतिम दर्शन व श्रद्धांजलि देने के लिए पहुंचे। इस दौरान उन्होंने सुखबीर बादल से कहा कि उनके पिता को श्रद्धांजलि देना उनका फर्ज था।
पीएम मोदी के अलावा यहां हरियाणा के CM मनोहर लाल खट्‌टर, विधानसभा स्पीकर ज्ञानचंद गुप्ता, पूर्व सीएम ओमप्रकाश चौटाला, पूर्व CM राजिंदर कौर भट्‌टल, सुनील जाखड़, सांसद परनीत कौर समेत कई सियासी दिग्गज पहुंचे।
चंडीगढ़ से बादल गांव तक शवयात्रा, रास्ते में फूलों से स्वागत
चंडीगढ़ में अंतिम दर्शन के बाद प्रकाश सिंह बादल की पार्थिव देह को काफिले के रूप में उनके पैतृक गांव बादल ले जाया गया। जिस एंबुलेंस में उनका शव था, उसे बिक्रम सिंह मजीठिया चला रहे थे जबकि सुखबीर बादल भी उनके साथ बैठे थे।
इस दौरान जगह-जगह अकाली वर्कर और समर्थक मौजूद रहे। उन्होंने 'प्रकाश सिंह बादल अमर रहे' के नारे लगाते हुए फूलों से उन्हें अंतिम विदाई दी। इस दौरान उनके बेटे सुखबीर बादल हाथ जोड़कर लोगों का धन्यवाद करते रहे।
बादल गांव में बनाया जाएगा स्मारक
गांव बादल के लोगों का कहना है कि जिस जगह प्रकाश सिंह बादल का दाह-संस्कार किया जा रहा है, वहीं उनका स्मारक भी बनाया जाएगा। यह स्मारक प्रकाश सिंह बादल के समर्थकों की आने वाली पीढ़ी के लिए बनाया जाएगा, ताकि वे उनके जीवन से प्रेरणा ले सकें।
प्रकाश सिंह बादल के निधन से जुड़ी ये खबरें भी पढ़ें:-
पंजाब के पूर्व CM बादल के अंतिम सफर की तस्वीरें:घर से खेत तक ट्रैक्टर में निकाली जाएगी शव यात्रा, फूलों से सजाया 
पंजाब के पूर्व मुख्यमंत्री प्रकाश सिंह बादल का आज पैतृक गांव बादल में अंतिम संस्कार किया जाएगा। उनके पार्थिव देह को घर से खेत (जहां अंतिम संस्कार होगा) तक ट्रैक्टर में ले जाया जाएगा। इस ट्रैक्टर को फूलों से सजाया गया है, जिस पर फख्र ए कौम लिखा गया है (पढ़ें पूरी खबर)
बादल ने ही बनवाई वाजपेयी की सरकार:बाबरी विध्वंस के बाद BJP के साथ डटे रहे; पर्दे के पीछे रहकर दूसरे दलों को NDA में लाए
पंजाब के 5 बार CM रहे प्रकाश सिंह बादल ने नेशनल पॉलिटिक्स में भी अपनी सियासी समझ-बूझ का लोहा मनवाया। वर्ष 1992 में हुए बाबरी विध्वंस के बाद बादल BJP के साथ डटे रहने वाले इकलौते ऐसे नेता थे जो माइनॉरिटी कम्युनिटी से आते थे। वर्ष 1996 से 1999 के दौरान BJP को अछूत मानने वाले तमाम क्षेत्रीय दलों को NDA के बैनर तले लाने में भी सबसे अहम रोल बादल ने ही निभाया (पूरी खबर पढ़ें)
पंजाब के पूर्व CM प्रकाश सिंह बादल PHOTOS में:17 साल जेल काटी; अटल बिहारी वाजपेयी से गहरी दोस्ती, दिल्ली की जगह पंजाब को चुना
पंजाब के पूर्व सीएम प्रकाश सिंह बादल उम्र के लिहाज से भारत के वरिष्ठतम नेताओं में से एक थे। वर्ष 1927 में जन्मे बादल ने अपनी सियासी पारी 1947 यानी उसी साल शुरू की जिस समय देश आजाद हुआ था।अपने 75 साल से ज्यादा लंबे राजनीतिक जीवन में बादल कई दफा जेल गए। 17 साल जेल में गुजारने वाले बादल ने अपनी इकलौती बेटी परनीत कौर की शादी के लिए भी पैरोल लेना गंवारा नहीं समझा (पूरी खबर पढ़ें)
पंजाब के पूर्व CM की अंतिम विदाई की तस्वीरें:सुखबीर-मनप्रीत पार्थिव शरीर लेकर पहुंचे, दादा को देखकर भावुक हुआ पोता अनंतबीर​​​​​
पंजाब में 5 बार सीएम रहे प्रकाश सिंह बादल का पार्थिव शरीर चंडीगढ़ स्थित पार्टी कार्यालय में पहुंच गया है। मोहाली के फोर्टिस अस्पताल से बेटे सुखबीर बादल और भतीजे मनप्रीत बादल उनकी पार्थिव देह को लेकर बाहर आए। इसके बाद फूलों से सजी एंबुलेंस में उनकी देह को अंतिम दर्शनों के लिए लाया गया (पूरी खबर पढ़ें)